‘People’ wys ‘wêreld se mooiste’ aanPink en haar kinders, Willow en Jameson. (Foto: People) Die Amerikaanse sangeres Pink is aangewys as People Magazine se mooiste vrou en pryk tans op dié tydskrif se voorblad saam met haar kinders, Willow (6) en Jameson (1). Pink, wie se regte naam Alecia Moore is, lag uitbundig op die voorblad van die Beautiful-uitgawe terwyl sy haar en haar man, Corey Hart, se skattige kinders omhels. Volgens nuusberigte was die sanger “geskok” toe sy die nuus ontvang dat sy en haar kinders gekies is vir die voorblad. Fox News berig die 38-jarige sangeres het Woensdag via satelliet op Ellen DeGeneres se kletsprogram gesels oor dié prestasie. “Ek het hardop gelag,” het die popsangeres gesê. “Ek het dadelik na die persoon wat saam met my in die vertrek was gedraai en gesê: ‘Het jy ooit gedink dit kan só goed gaan?’” Sy het ook bygevoeg dat sy hou van die manier hoe skoonheidstandaarde verander. “Ek hou van hoe die persepsies van wat skoonheid is op sy kop gedraai word. “Daar is niks verkeerd daarmee om mooi van binne of buite te wees nie – skoonheid is verskillende skakerings, verskillende groottes, dit beteken wat ook al dit vir jou beteken. Ek dink my sin vir humor is die beste deel van alles, en aan die ander kant is dit ŉ wonderlike tyd waarin ons verskillende soorte mense vier.” In die onderhoud met People het Pink vertel dat sy haar kinders in ŉ omgewing grootmaak waar hulle nie geëtiketteer word nie. “Ek voel geslagsneutraliteit is ŉ etiket opsigself en ek glo nie in etikette nie,” het sy gesê. “Ek hou nie van etikette nie en glo dat ŉ meisie enigiets kan doen. ŉ Seun kan enigiets doen. Dit is die soort huis waarin ons woon.”